Predkladacia správa

Materiál s názvom návrh Celoštátnej stratégie ochrany a podpory ľudských práv
v Slovenskej republike (ďalej len „stratégia“) predkladá na rokovanie vlády Slovenskej republiky (ďalej len „vláda“) podpredseda vlády a minister zahraničných vecí a európskych záležitostí Slovenskej republiky ako koordinátor plnenia úloh v oblasti ľudských práv

	 Zámer vypracovania stratégie iniciovala a prijala predchádzajúca vláda v novembri 2011 uznesením č. 717. Následne, zmenou gestorstva agendy koordinácie ľudských práv sa stal nositeľom tejto úlohy z titulu funkcie predsedu Rady vlády Slovenskej republiky pre ľudské práva, národnostné menšiny a rodovú rovnosť (ďalej len „rada“) podpredseda vlády a minister zahraničných vecí a európskych záležitostí Slovenskej republiky (ďalej len „minister“). Uznesením vlády č. 479 z 19. septembra 2012 bol poverený koordinovaním činnosti vypracovania stratégie a predloženia jej návrhu na rokovanie vlády. 

	Proces mal od svojho začiatku viacerých koordinátorov. V prvej fáze bol úlohou koordinácie prípravy stratégie poverený Michal Vašečka z titulu funkcie poradcu ministra. Túto funkciu vykonával do marca 2013. 

Za účelom koordinácie a manažmentu celého procesu bola dňa 15. apríla 2013 na zasadnutí rady vytvorená pracovná skupina rady pre koordináciu a prípravu stratégie (ďalej len „koordinačná skupina“). Jej predsedom sa od apríla 2013 stal splnomocnenec vlády Slovenskej republiky pre rozvoj občianskej spoločnosti (ďalej len „splnomocnenec“) Filip Vagač, ktorý sa dňa 29. októbra 2013 vzdal funkcie splnomocnenca. 

Koordinačnej skupine následne predsedal Pavol Demeš, ktorý sa stal externým poradcom ministra aj pre prípravu stratégie. Dňa 7. marca 2014 Pavol Demeš rezignoval na funkciu koordinátora procesu prípravy stratégie. Minister preto požiadal riadiaci výbor (užší formát vytvorený z členov koordinačnej skupiny) o kolektívne plnenie úlohy koordinátora. 

Od mája 2013 do mája 2014 zasadala koordinačná skupina spolu desaťkrát (14. mája 2013, 17. júna 2013, 20. septembra 2013, 15. októbra 2013, 16. januára 2014, 3. februára 2014, 21. februára 2014, 7. marca 2014, 26. marca 2014, 19. mája 2014). Závery z jej rokovaní sú zverejnené na webovom sídle stratégie 
(http://www.radavladylp.gov.sk/celostatna-strategia-ochrany-a-podpory-ludskych-prav-v-sr/). 

Riadiaci výbor sa k príprave stratégie zišiel od marca do mája 2014 spolu deväťkrát   (11. marca 2014, 18. marca 2014, 26. marca 2014, 1. apríla 2014, 4. apríla 2014, 14. apríla 2014, 28 . apríla 2014, 9. mája 2014, 19. mája 2014).

	V rámci úvodnej fázy prípravy stratégie boli v mesiacoch jún a júl 2013 realizované odborné podujatia v Bratislave, Banskej Bystrici a v Košiciach, ktoré mali formu otvorených verejných stretnutí pre zástupcov verejnej správy a občianskej spoločnosti. 

	Následne, uzneseniami rady č. 83 zo 4. septembra 2013 a č. 102 a 103 z 9. apríla 2014 bola organizácia odborných podujatí a príprava časti textu stratégie k jednotlivým ľudskoprávnym témam zverená do gescie vecne príslušných ministerstiev. Odborníci aj široká verejnosť sa mohli podieľať na príprave dokumentu prostredníctvom odborných podujatí, ktoré prebiehali od novembra 2013 do mája 2014 v rôznych regiónoch Slovenskej republiky (ďalej len „SR“). Na podujatiach bola v rámci diskusie venovaná pozornosť rozpracovaniu konkrétnych úloh, ktoré by bolo možné definovať ako budúce kroky „cestovnej mapy“ a ktoré sú nevyhnutné pre implementáciu akéhokoľvek dokumentu strategickej povahy. 

	Ministerstvo práce, sociálnych vecí a rodiny zorganizovalo odborné podujatia k témam práv seniorov (4. decembra 2013), práv osôb so zdravotným postihnutím (9. decembra 2013), práv detí (3. marca 2014) a dodržiavania zásady rovnakého zaobchádzania (23. apríla 2014). V gescii ministerstva vnútra sa uskutočnili odborné podujatia na tému práv osôb žijúcich na hranici chudoby (3. decembra 2013, 4. decembra 2013, 11. decembra 2013, 29. januára 2014, 30. januára 2014 a 18. februára 2014), predchádzania rasizmu, xenofóbii, antisemitizmu a ostatným formám intolerancie (6. marca 2014 a 15. apríla 2014), posilnenia neziskových organizácií a mechanizmov participácie (25. apríla 2014) a práv migrantov (26. mája 2014). Odborné podujatia k téme práv LGBTI osôb zrealizovalo ministerstvo spravodlivosti (10. apríla 2014 a 30. apríla 2014). Téma zameraná na výskum, vzdelávanie a výchovu v oblasti ľudských práv bola prediskutovaná v rámci odborného podujatia pripraveného ministerstvom školstva, vedy, výskumu a športu (29. apríla 2014). Úrad splnomocnenca vlády SR pre národnostné menšiny bol vecným garantom odborných podujatí na tému práv príslušníkov národnostných menšín a etnických skupín (19. februára a 25. februára 2014). O prierezových témach a otázkach, ktoré stratégia otvorila, prebehla diskusia v rámci dvoch odborných podujatí organizovaných ministerstvom zahraničných vecí a európskych záležitostí k témam Dialóg o podstate a zmysle ľudských práv (7. mája 2014) a Inštitucionálna architektúra ochrany ľudských práv (13. mája 2014). 

Podľa predbežného posúdenia nie všetky rezorty kvantifikovali presnú výšku výdavkov, z uvedeného dôvodu ich nie je možné kvantifikovať ani v doložke vplyvov.

Materiál je tvorený nasledovnými časťami: (1) Úvod, (2) Základné rámce ľudských práv v SR, (3) Medzinárodné záväzky SR a ich implementácia, (4) Inštitucionálne zabezpečenie, implementačné a kontrolné mechanizmy vrátane nezávislých a mimovládnych organizácií v SR, (5) Rámce priorít a úloh v oblasti podpory a ochrany ľudských práv v SR. 

Prílohu materiálu tvoria východiskové podklady obsahujúce výstupy z odborných podujatí venovaných jednotlivým zraniteľným skupinám, resp. ľudskoprávnym témam, ktoré sú predmetom stratégie. Majú informatívnu povahu a slúžili ako základ pre vypracovanie stratégie. Predstavujú zásadné rámce pre tvorbu budúcich verejných politík. Sú vzdelávacím rámcom k jednotlivým ľudskoprávnym otázkam, ktorým sa odborné podujatia venovali, predstavujú návod pre ďalšie aktivity, ďalšiu tvorbu verejných politík. Sú výsledkom konsenzu dosiahnutého na dvadsaťjedna odborných podujatiach, ktoré v rámci prípravy stratégie prebiehali od decembra 2013 do mája 2014.

V rámci medzirezortného pripomienkového konania od 6. do 19. júna 2014 bolo k materiálu uplatnených spolu 163 zásadných pripomienok. Z toho 22 bolo uplatnených zo strany povinne pripomienkujúcich subjektov a 141 zo strany nepovinne pripomienkujúcich subjektov, verejnosti a mimovládnych organizácií (podpredsedníčka Národnej rady SR, Slovenské národné stredisko pre ľudské práva, Kancelária verejnej ochrankyne práv, Úrad splnomocnenca vlády SR pre rómske komunity, členovia rady, Konferencia biskupov Slovenska, Fórum kresťanských inštitúcií, Fórum života, Fórum pre verejné otázky, Inštitút pre ľudské práva a rodinnú politiku, Spoločenstvo L. Hanusa, Iniciatíva pre uvedomenie si rizík očkovania, Centrum pre bioetickú reformu). Tieto pripomienky boli predmetom rozporu.  
Konferenčného rozporového konania dňa 23. júna 2014 sa zúčastnili zástupcovia všetkých pripomienkujúcich subjektov, okrem zástupcov Ministerstva obrany Slovenskej republiky, Centra pre bioetickú reformu, Fóra kresťanských inštitúcií, Fóra pre verejné otázky a Konferencie biskupov Slovenska. V zmysle čl. 3.3 Metodického pokynu na prípravu a predkladanie materiálov na rokovanie vlády SR nebol z vážnych časových dôvodov k pripomienkam týchto subjektov uskutočnené dodatočné rozporové konanie. 

V rámci konania boli odstránené, resp. čiastočne odstránené rozpory s nasledujúcimi subjektmi: Ministerstvo hospodárstva SR, Ministerstvo obrany SR, Ministerstvo práce, sociálnych vecí a rodiny SR, Ministerstvo školstva, vedy, výskumu a športu SR, Ministerstvo zdravotníctva SR, Slovenské národné stredisko pre ľudské práva, Úrad vlády SR. V priebehu rozporového konania bol odstránený aj rozpor s Ministerstvom obrany SR k zásadnej pripomienke, ktorá bola identická s pripomienkami ostatných pripomienkujúcich subjektov. Z uvedeného dôvodu bolo dojednané odstránenie rozporu aj s týmto rezortom. 
Mandátom stanoveným radou uznesením č. 115 z 26. júna 2014 bolo predsedovi rady a ministrovi uložené – v spolupráci s ministrom spravodlivosti, ministrom práce, sociálnych vecí a rodiny, ministrom školstva, vedy, výskumu a športu, ministrom kultúry a ostatnými členmi rady zastupujúcimi verejnú správu – pokračovať v rokovaniach k návrhu stratégie s cieľom odstránenia rozporov vzniknutých počas medzirezortného pripomienkového konania.

Na základe tohto mandátu ministerstvo zahraničných vecí a európskych záležitostí identifikoval tridsaťpäť okruhov tém s určením subjektov, s ktorými bolo vedené rokovanie v rozmedzí od 6. augusta 2014 do 12. septembra. 2014. V tomto termíne sa uskutočnilo tridsaťjeden tematických rokovaní za účasti pripomienkujúcich subjektov a prizvaných zástupcov zainteresovaných orgánov štátnej správy. Zámerom bolo umožniť vzájomnú diskusiu a vypočuť si názory všetkých platforiem, s cieľom identifikovať témy, kde možno dosiahnuť kompromis, ale aj témy vyžadujúce ďalšiu diskusiu. 

Počas uvedeného obdobia boli uskutočnené stretnutia s dvadsiatimi piatimi subjektmi, ktoré reprezentovalo spolu sedemdesiat deväť zástupcov. Z každého rokovania bol vypracovaný písomný záznam, ktorý je súčasťou materiálu predloženého na rokovanie vlády SR. Spolu bolo spracovaných štyridsaťpäť záverov.   

V októbri sa uskutočnili ďalšie tri rokovania s ministerstvami školstva a kultúry a zástupcami Fóra života, Konferencie biskupov Slovenska, Fóra kresťanských inštitúcií a zástupkyne trinástich členov rady k témam používania rodovo citlivého jazyka, gestorstvu Akčného plánu výchovy a vzdelávania k ľudským právam a zriadenia Celoštátnej komisie pre výchovu a vzdelávanie k ľudským právam a demokratickému občianstvu a napokon k identifikovaniu nových akčných plánov pre tie zraniteľné skupiny, pre ktoré doposiaľ nie sú zabezpečené legislatívne a inštitucionálne rámce. 

Jednou z viackrát otvorených tém počas prípravy stratégie, bola aj otázka náboženského vyznania a viery, a to najmä v kontexte vypracovania novej prílohy k stratégii. Vzhľadom na skutočnosť, že realizované podujatia v rámci prípravy stratégie neumožnili v primeranej miere prediskutovať všetky aspekty súvisiace s otázkou náboženskej slobody a neprebehla dostatočná odborná, ako aj verejná diskusia, bude v spolupráci s Ministerstvom kultúry SR otázka náboženského vyznania a viery v podmienkach SR komplexne posúdená v rámci ďalšieho procesu stratégie a úloh z nej vyplývajúcich.

V rámci všetkých rokovaní k stratégii sa predkladateľ konštruktívnym prístupom snažil o dosiahnutie konsenzu v prerokúvaných otázkach. Vzhľadom na zásadnú protichodnosť pohľadov zainteresovaných a zúčastnených subjektov v niektorých témach však nebolo možné dosiahnuť dohodu ku všetkým diskutovaným bodom.    

Materiál sa preto prekladá do ďalšieho konania s rozporom s tými subjektmi, s ktorými nebol odstránený.

Materiál nemá finančný, ekonomický, environmentálny a sociálny vplyv ani vplyv na podnikateľské prostredie a informatizáciu spoločnosti.